Ńdɔ̄ Dávid a ngádzó nâ: “Ndá Ǹtondôbə Zambá nyī, ńdɔ̄ fə alatâr ású mə́túnuŋa bádígi á Ísraɛ̂l nyɔ́ !” Ngomozan ásu tə́mpɛl2Dávid a ngábéndē nâ bə́ kóán bə́yə́ŋ bə́sə̄ bə́ ngábə́ á sí Ísraɛ̂l, ńdɔ a ngátɔ́b bə̄síé mə́kɔ́g naa bə́ tə́le bidzěn mə́kɔ́g ású mə́lóŋ mə́ Ndá Zambá. 3Ńdɔ̄ fə̄ Dávid a ngákóan abuí bikie yǎ ábɔ̌ mə̄sén yā mīḿbɛ̄ mí óngóla ai bitáŋ mímbɛ́, etítíb, təge ai avəgə́. 4Məbám mə́ ómaŋ təge ai táŋ amú Sidonían ai Tirían bə́ ngázu və́ Dávid abuí mə́bám mə́ ómaŋ. 5Dávid a dzô nâ: “Mɔ́n wama Salomóŋ á ngə̄lə̄ mɔ́ngɔ́, a tɔá fə ǹtəgán; é Ndá ā yi lóŋ Ǹtondôbə yayəan bɔ súg yǎ ánēn e wúmū fə̄ ai dúmá á miǹnam mísə; ńdɔ̄ hḿ māyəan nyé komozan byə́m ya étēde.” Ńdɔ fɔ́ɔ́ Dávid a ngákomozan abuí byə́m, hālá a ngə́lə təge wú. 6Ńdɔ a ngálóe Salomóŋ, mɔ́n wōē, ǎ ngálə́b nyé nâ á loŋ Ǹtondôbə Zambá Ísraɛ̂l ndá. 7Dávid nyé ai Salomóŋ nâ: “Ǎ mɔ́n wama, mə ngátám á ńnə̄m naa mə́ loŋ Ndá ású dzwé[21] Ńtondôbə Zambá wama. 8Hədá, ńdɔ ebúg Ǹtondôbə é ngázu kwí ábə ma nâ: “O ngásoe məkǐ ábuí á sí o bɔ̌ fə bod bítá, wǎyəǎn kig lóŋ Ndá ású dzwé dáma, amú ó ngásoe abuí məkǐ á sí á mís máma. 9Tám yén ! Mɔ́n ā byálī wā, a yi bɔ̌ mod mvɔí. Mayi nyé və̄ mvɔ̄í ai miǹzízíŋ míé mísə̄ yā ngɔ́dɔ́, amú a yi yoleban dzwé nâ Salomóŋ, mayi və́ mvɔ̄í ai evúvoe á ńnam Ísraɛ̂l á mə̄lú móé. 10Énye ǎ yi lóŋ Ndá ású dzwé dáma; a yi bɔ mɔ́n wama, maa mə ńtɔ̄ā ésīá wōē; mayi yə́m étɔá ńkúkúmá dzíé á kpím á Ísraɛ̂l á kɔ́m yā kɔ́m.” 11Ńdɔ hḿ ǎ mɔ́n wama, ábōg dī Ǹtondôbə á bɔ̄ɔ̄g ai wa, á bɔ naa ó man tóān lóŋ Ndá Ǹtondôbə Zambá woe, anə́ ḿból á ngákɔ́bɔ̄ ású dóe. 12Ebúg dzyá, Ǹtondôbə á váá wa fəg[22] ai ǹyəmán mam, nâ ábōg ā yi wa və́ édzōē á Ísraɛ̂l, ó kálā mvéndé[23] Ǹtondôbə Zambá woe !